અમદાવાદ: ગાંધીનગર જિલ્લાના રાંચરડા ગામમાં આવેલ એક ફાર્મ હાઉસમાં મોડી રાતે ચાલતી એક પાર્ટીમાં બાપુનગરના યુવકનું સ્વિમિંગપૂલમાં ભેદી રીતે મોત થતાં સમગ્ર વિસ્તારમાં અરેરાટી વ્યાપી ગઇ છે. યુવકનું મોત ડૂબી જવાથી થયું છે કે પછી કોઇ અન્ય કારણસર થયું છે તે મામલે પોલીસે તપાસ તેજ કરી છે. પોલીસસૂત્રોના જણાવ્યા અનુસાર યુવક ચિક્કાર દારૂ પીધેલી હાલતમાં સ્વિમિંગપૂલમાં નાહવા પડ્યો તે સમયે તેનું મોત થયું હોવાની આશંકા વ્યક્ત કરાઈ છે. પોલીસે યુવકની લાશ કોલં‌બિયા હોસ્પિટલમાં પોસ્ટમોર્ટમ માટે મોકલી આપી છે ત્યારે યુવકનાં પરિવારજનોએ લાશને સ્વીકારવાનો ઇન્કાર કરતાં હોસ્પિટલ સંકુલમાં મામલો ગરમાયો છે.